Beluský, Martin, poslanec NR SR (2021-02-05):
Ďakujem za slovo, pán podpredseda. Vážené panie poslankyne, vážení páni poslanci, dovoľte mi na úvod, aby som sa vyjadril najprv ako predseda osobitného kontrolného výboru na kontrolu činnosti NBÚ, už to tu bolo v niektorých reakciách spomínané alebo spochybňované. Ja som si dovolil zvolať tento výbor práve za účelom preverenia toho, či bol, alebo nebol porušený zákon pri udeľovaní bezpečnostnej previerky pánovi kandidátovi Danielovi Lipšicovi, a môžem so svojou zodpovednosťou a naozaj nestranne povedať, že na základe predložených informácií a na základe vysvetlení pána riaditeľa sme dospeli k jednohlasnému rozhodnutiu, že zákon porušený nebol. To znamená, ja nemám pochybnosť o tom, že úrad postupoval v súlade so zákonom. Avšak to, čo chcem povedať, je to, čo sme nemohli na našom výbore preveriť ani sa k tomu pán riaditeľ nemohol vyjadriť, je ten krok číslo jedna, to znamená tá žiadosť o to, aby pánovi Lipšicovi bola udelená bezpečnostná previerka. Už to bolo medializované, bolo to spomenuté, že práve pán minister Krajniak bol ten, ktorý dal žiadosť na NBÚ, aby bola pánovi Lipšicovi udelená bezpečnostná previerka. Tam začína aj končí celý tento problém. To, že pán Krajniak v tejto veci zavádzal, dokazuje úplne jednoduchý fakt. Keby mal naozaj záujem dať si pána Lipšica ako právnika alebo nejakého poradcu na ministerstve, mohol by to spraviť iba dvomi spôsobmi. Prvý spôsob ako nejakého dodávateľa služieb. Takéhoto by si ale musel obstarať a nemohol dopredu predpokladať, že takéto služby by poskytoval práve pán Lipšic. Alebo by si ho mohol dať ako zamestnanca, v takom prípade by si však pán Lipšic v zmysle zákona musel svoju advokáciu pozastaviť a nemohol by sa venovať všetkým tým svojim prípadom a kauzám, ktorým sa venuje, ktoré zastupuje. Takže tvrdenie, že pán minister uvažoval o tom, že by si dal pána Lipšica ako nejakého poradcu na ministerstvo, bolo absolútne zavádzanie a bola to, a vy ako koalícia ste nemali odvahu priznať to, že ste spravili v tom procese legislatívnom proste chybu, čo ja osobne by som vôbec nekritizoval, pretože to sa niekedy naozaj môže stať, pretože veci robíte v zrýchlených konaniach bez medzirezortného pripomienkového konania a potom sa, samozrejme, stane, že tie veci nie sú dokonané, že tam chýbajú niektoré veci. A stalo sa, že pán Lipšic by nemohol kandidovať, pretože nemal splnenú podmienku o bezpečnostnej previerke. To ste mali ako chlapi priznať. Možno ste mohli cez nejaký prílepok nejak tento zákon zmeniť alebo ste možno v skrátenom konaní mohli to ešte upraviť. Síce by to nebolo v súlade so zákonom, ale aspoň by to bolo chlapské a priznali by ste, že ste urobili jednoducho chybu, ktorú sa snažíte napraviť, aby ste mohli pánovi Lipšicovi umožniť kandidovať. Ja sa nechcem k osobe pána Lipšica vyjadrovať. Už tu bolo povedané podľa mňa všetko podstatné. Chcem len povedať, že ja osobne ani moji kolegovia z nášho poslaneckého klubu, my nemáme vôbec žiadny strach z toho, že by sme v budúcnosti, keby pán Lipšic sa stal špeciálny prokurátor, mali mať strach z toho, že by sme mali byť trestne stíhaní alebo že by sme boli v hľadáčiku u pána Lipšica. Ale, práve naopak, my máme odôvodnené podozrenie a máme odôvodnenú obavu, že pán Lipšic ako špeciálny prokurátor si bude zakrývať oči pred konaním a zločinmi, ktoré robí práve vaša vláda alebo ktoré robili vaši nominanti v minulosti. Tá odôvodnená obava tu je, a to nemôže nikto z vás spochybniť, že to tak proste nie je, pretože veľmi dobre viete, že ešte stále súčasne aktívne väzby pána Lipšica na politikov a politické strany sú také živé, že pán Lipšic ich nedokáže ako špeciálny prokurátor preťať. Ja osobne chcem povedať, že som rád, že ste zaviedli ten inštitút verejného vypočúvania, že naozaj tí kandidáti mohli byť grilovaní, že si to mohli aj ľudia z verejnosti pozrieť, to chcem naozaj pochváliť, avšak chcem povedať, že škoda, že to bolo celé úplne zbytočné, pretože už od začiatku bolo jasné, že jediným reálnym kandidátom, ktorý bude na túto funkciu zvolený, je práve pán Lipšic. A dovoľte mi ešte jednu takú malú poznámku. Niektorí koaliční poslanci vo faktických poznámkach povedali, napríklad pán poslanec Vons, ste kritizovali poslancov SMER-u, že akých oni mali nominantov, akých oni ľudí dávali do týchto funkcií, ale ja vám chcem povedať, že to neni argument, prečo, pre to, aby ste aj vy to mohli robiť. To, že to oni robili, že robili chyby, že tam dali ľudí, ktorí nemali morálny kredit, to je jedna vec, ale to neospravedlňuje vás, aby ste to spravili aj vy. Veď máte sa predsa správať tak, ako ste to ľuďom pred voľbami sľubovali. Takže na záver môjho vystúpenia posledná vec, a to, že ja verím, že na základe informácií, ktoré boli aj v tejto rozprave povedané, nebudete hlasovať a nebudete voliť Daniela Lipšica za špeciálneho prokurátora. Ďakujem pekne.